text: Kajakekspert efter ulykke: Sikkerhedskurser er vejen frem
  09 december 2014 kl. 15.32
  Ekspert opfordrer til, at man får taget et certificeret sikkerhedskursus ved en af landets kano- og kajakklubber, inden man stævner ud. Opfordringen kommer efter en dødsulykke i søndags ud for Snaptun.
  Det kan være med livet som indsats at ro i kajak her i vintermånederne, og derfor kan det være en god idé at få taget et certificeret sikkerhedskursus, så man ved, hvordan man redder sig selv i land, hvis kajakken skulle kæntre.
  - Ligesom man skal have et kørekort, så har vi i Dansk Kano- og kajakforbund et certificeringssystem, hvor man skal igennem forskellige sikkerhedskurser, siger redaktør på Magasinet Kano & Kajak, Anders Krintel, til TV SYD.
  Anders Krintel har 30 års erfaring med kajaksejlads, og han har roet cirka 70.000 kilometer. Derudover underviser han også i sikkerhed i sejlads.
  Kajakroeren, der blev fundet livløs i vandet ud for Snaptun ved 13-tiden søndag eftermiddag, døde natten til mandag på Odense Universitetshospital.
  
  Hør i videoklippet, hvad et sikkerhedskursus indebærer. (Varighed 43 sek.)
  
  